Imtella' Ġunju 16, 2020 Il-Kap tal-Oppożizzjoni Adrian Delia talab biex il-Kamra tad-Deputati taġġorna u tiddiskuti mozzjoni dwar l-eks Kummissarju tal-Pulizija Lawrence Cutajar fid-dawl tal-ordni tal-Qorti li jkun investigat wara li ġie allegat f'xhieda fil-Qorti li għadda informazzjoni sigrieta lil persuna viċin is-sensar tal-qtil ta' Daphne Caruana Galizia. Dr Delia qal li l-mozzjoni hija fost oħrajn ta' interess nazzjonali u urġenti. Il-Whip tal-Gvern Glenn Bedingfield qal li l-Gvern qed isostni li l-mozzjoni ma kinitx urġenti u qal li jekk il-Kamra tiddiskuti tkun qed tippreġudika l-investigazzjoni. Il-Kap tal-Oppożizzjoni wieġeb illi l-Oppożizzjoni kienet ilha 32 xahar tistenna diskussjoni fuq mozzjoni oħra li l-Gvern kien qal li ma kienx hemm urġenza iżda din qatt ma tressqet fil-Kamra. Huwa żied illi l-Prim Ministru mhux jagħti konfort li ssir ġustizzja u allega li hawn nies jiġru mas-saqajn li jistgħu jippreġudikaw l-investigazzjoni. Il-Prim Ministru Robert Abela qal li huwa jagħti l-konfort li l-ġustizzja ssir. Qal illi l-Kap tal-Oppożizzjoni għandu ċans li jidher quddiem il-Kumitat Parlamentari għal ħatriet pubbliċi u jagħmel il-mistoqsijiet li jrid lil persuna nominata għal kariga ta' Kummissarju tal-Pulizija. Qal li sal-lum l-istess Kap tal-Oppożizzjoni qed jabdika minn din ir-responsabbiltà. Huwa qal li l-Gvern jemmen fil-Qrati, għandu fiduċja fil-Korp tal-Pulizija u jrid li ssir l-investigazzjoni li tagħti lok għal prosekuzzjoni biex il-Qorti tagħti l-ġudizzju tagħha. L-Ispeaker Anġlu Farrugia ċaħad talba tal-Oppożizzjoni biex il-Kamra tissospendi x-xogħol tagħha u tiddiskuti b'urġenza l-mozzjoni tal-Oppożizzjoni dwar l-eks Kummissarju tal-Pulizija. Fir-ruling l-Ispeaker Farrugia kkwota deċiżjonijiet dwar każ simili. Huwa qal li jekk iżalli li tkun diskussa l-mozzjoni m'għandux garanzija li d-diskussjoni ma tippreġudikax l-investigazzjonijiet jew id-drittijiet tal-persuni involuti.